



2 ()

[image: mv27mm_lapinakyva]Jyväskylän yliopisto12.10.2026
Henkilöstöpalvelut

Jyväskylän yliopiston johtosäännön ja rehtorin päätöksen henkilöstöasioissa mukaan opetus- ja tutkimushenkilöstöltä edellytettävät kelpoisuusvaatimukset ja tehtävät sekä tehtävässä tarvittavaa kielitaitoa koskevat ohjeet ja yliopistopedagogiset opinnot

Johtosääntö

27 §
Professorilta edellytetään tohtorin tutkintoa, korkeaa tieteellistä pätevyyttä ja, kun se on tärkeää tehtävän hoitamisen kannalta, käytännöllistä perehtyneisyyttä tehtäväalaan.

Ansioita arvioitaessa otetaan huomioon hakijan tekemät tieteelliset julkaisut, muut tieteelliset ansiot, kokemus tieteellisen tutkimuksen johtamisesta, kyky antaa korkeatasoista tutkimukseen perustuvaa opetusta ja ohjausta, näytöt edustamansa tutkimusalan kansallisesta ja kansainvälisestä yhteistyöstä, opetus- ja ohjauskokemus ja pedagoginen koulutus, tuotetut oppimateriaalit, muut opetustoimessa saavutetut ansiot sekä tarvittaessa opetusnäyttein osoitettu opetuskyky.

Lisäksi otetaan huomioon hakijan menestyminen täydentävän tutkimusrahoituksen hankinnassa, kansainvälinen tieteellinen työskentely, tieteelliset luottamustehtävät ja muu aktiivisuus tiedeyhteisön toiminnassa sekä kokemus yhteiskunnallisesta vuorovaikutuksesta.

28 §
Apulaisprofessorilta edellytetään tohtorin tutkintoa, vahvoja näyttöjä tieteellisestä tutkimustyöstä, kokemusta kansainvälisestä yhteistyöstä, kykyä antaa laadukasta tutkimukseen perustuvaa opetusta sekä opinnäytetöiden ohjausta.

Työelämäprofessorilta edellytetään pääsääntöisesti soveltuvaa tohtorintutkintoa. Poikkeuksellisesti
erityisen perustelluista syistä tehtävään voidaan ottaa henkilö, joka ei ole suorittanut
tohtorintutkintoa. Tällöin henkilön tulee muutoin olla erityisen ansioitunut sekä tieteellisesti että
työelämän käytännön kautta alallaan.

29 §
Yliopistotutkijalta ja yliopistonlehtorilta edellytetään soveltuvaa tohtorin tutkintoa, näyttöjä itsenäisestä tieteellisestä tutkimustyöstä, kyky antaa laadukasta tutkimukseen perustuvaa opetusta ja ohjata opinnäytteitä, ja, kun se on tärkeää tehtävän hoitamiselle, käytännöllinen perehtyneisyys tehtäväalaan.

Ansioita arvioitaessa otetaan huomioon tieteellinen työ, opetuskokemus ja pedagoginen koulutus, tuotetut oppimateriaalit, muut opetustoimessa saavutetut ansiot sekä tarvittaessa opetusnäyttein osoitettu opetuskyky ja muut tehtävään soveltuvat ansiot.




30 §
Tutkijatohtorilta edellytetään soveltuvaa tohtorin tutkintoa ja kykyä itsenäiseen tieteelliseen työhön, sekä tehtävässä tarvittavaa opetustaitoa.

31 §
Yliopistonopettajalta edellytetään soveltuva ylempi korkeakoulututkinto ja tehtävässä tarvittava opetustaito, jota arvioitaessa otetaan huomioon opetus- ja ohjauskokemus, pedagoginen koulutus, tuotetut oppimateriaalit, muut opetustoimessa saavutetut ansiot sekä tarvittaessa opetusnäyttein osoitettu opetuskyky.

32 §
Väitöskirjatutkijalta edellytetään ylempi korkeakoulututkinto ja jatkotutkinnon opiskeluoikeus Jyväskylän yliopistoon.

33 §
Sen lisäksi, mitä edellä professorin, apulaisprofessorin, yliopistonlehtorin, yliopistotutkijan ja yliopistonopettajan tehtävään otettavalta henkilöltä edellytetään, tulee heidän kahden vuoden kuluessa työsuhteen aloittamisesta suorittaa yliopistopedagogiset tai niihin rinnastettavat opinnot ellei valitulla ole näitä opintoja työsuhteen alkaessa. Edellytys koskee toistaiseksi tai vähintään viiden vuoden
määräajaksi työsuhteeseen valittuja. Rehtori antaa täsmentävät ohjeet vaadittavien opintojen laajuudesta ja niiden korvaamisesta muilla opinnoilla. Edellytys koskee niitä henkilöitä, joiden työsuhde on alkanut 1.8.2012 tai sen jälkeen.

35 §
Opetus- ja tutkimushenkilöstöön kuuluvan tulee tehtäväkuvansa rajoissa ja työsuunnitelman
mukaisesti harjoittaa ja ohjata tieteellistä tutkimusta, seurata tieteen kehitystä alallaan, tarkastaa
opinnäytetöitä, opettaa, edistää opetusta, osallistua opetuksen kehittämistyöhön, ohjata
opiskelijoiden opintoja, arvioida opiskelijoiden osaamista, osallistua opiskelijavalintojen
hoitamiseen sekä hoitaa yliopiston hallintoelinten jäsenyydestä aiheutuvat ja muut hänelle kuuluvat
tai annetut tehtävät. Tämän lisäksi hänen tulee antaa tarpeelliset selvitykset opetuksestaan, ohjauksestaan, julkaisu-toiminnastaan sekä muusta tieteellisestä toiminnastaan.

Muun asiantuntija- ja tukihenkilöstöön kuuluvan tulee hoitaa ne tehtävät, jotka hänellä tehtävä-määritelmän mukaan on, sekä hoitaa yliopiston hallintoelinten jäsenyydestä aiheutuvat ja
muut hänelle kuuluvat tai hänelle erikseen annetut tehtävät.

Työntekijä ei saa harjoittaa yliopiston kanssa kilpailevaa toimintaa tai muuta sellaista sivutyötä, joka haittaa työsopimuksen mukaisten tehtävien tekemistä. Sivutöiden ilmoittamisessa noudatetaan rehtorin antamaa ohjeistusta.



KIELITAITO JA OPETUSNÄYTE

Yliopistoista annetun valtioneuvoston asetuksen (770/2009) 1 §:n mukaan yliopiston opetus- ja tutkimustehtävää hoitavalta vaaditaan, että hän hallitsee sen kielen, suomen tai ruotsin, jolla hänen on annettava opetusta. Yliopisto voi myöntää erivapauden näistä vaatimuksista.

Opetus- ja tutkimustehtävässä toimivalta, jonka tehtäviin kuuluu antaa opetusta, voidaan suomen tai ruotsin kielen hallinnasta varmistua valtioneuvoston suomen ja ruotsin kielen taidon osoittamisesta valtionhallinnossa antaman asetuksen (481/2003) tarkoittamalla tavalla.

Mikäli johtosäännössä on edellytetty tarvittavaa opetuskykyä, jonka osoittamiseksi annetaan opetus- näyte, voidaan vaadittavan kielen hallinta osoittaa myös opetusnäytteen yhteydessä. Mikäli opetus- näytettä ei anneta, vaadittavan kielitaidon osoittamiseksi voidaan järjestää tarvittava muu tilaisuus. 

Tarvittaessa henkilön ottamista koskevan asian yhteydessä voi asian ratkaisija myöntää erivapauden
kielitaitovaatimuksista.

Jyväskylän yliopiston rehtorin päätöksen henkilöstöasioissa mukaan opetus- ja tutkimustehtäviä täytettäessä toistaiseksi on lähtökohtana, että ansioiden arvioinnissa katsotaan eduksi kyky antaa opetusta englannin kielellä.


Yliopiston kilipolitiikan mukaisesti muulla kuin suomen kielellä opettavilta ja ohjaavilta edellytetään opetettavan kielen tai opetuksessa käytettävän kielen edistyneen (EVK: C1) tason kielitaitoa. Ulkomaisen henkilökunnan osalta edellytetään pääsääntöisesti vähintään kehittyvää suomen kielen perustaitoa (EVK: A2.2) kolmen vuoden sisällä työsuhteen alkamisesta.

Muun asiantuntija- ja tukihenkilöstön tehtävissä toimivilta vaaditaan työtehtävien edellyttämää englannin kielen taitoa.



JYU:N JOHTOSÄÄNNÖN 33 §:N MUKAISET YLIOPISTOPEDAGOGISET OPINNOT 

JYU:n johtosäännön mukaan professorin, apulaisprofessorin, yliopistonlehtorin, yliopistotutkijan ja yliopistonopettajan tehtävään otettavan tulee kahden vuoden kuluessa työsuhteen aloittamisesta suorittaa yliopistopedagogiset tai niihin rinnastettavat opinnot, ellei valitulla ole näitä opintoja työsuhteen alkaessa. Edellytys koskee toistaiseksi tai vähintään viiden vuoden määräajaksi työsuhteeseen valittuja. 

Rehtorin 18.6.2025 antaman päätöksen (Jyväskylän yliopiston opetushenkilökunnalta edellytettävät yliopistopedagogiset tai niihin rinnastettavat opinnot) mukaisesti edellytys koskee niitä henkilöitä, joiden työsuhde on alkanut 1.8.2012 tai sen jälkeen.

Yliopistopedagogisten opintojen laajuus on vähintään 15 opintopistettä. Yliopistopedagogisia opintoja ei vaadita henkilöiltä, joilla on Suomessa tai muussa maassa hankittu opettajan kelpoisuus.

Johtosäännön edellyttämiin opintoihin rinnastetaan muiden Suomen yliopistojen tarjoamat yliopisto-pedagogiset opinnot, joiden laajuus on vähintään 15 opintopistettä sekä aikaisemmat Jyväskylän yliopistossa suoritetut vähintään saman laajuiset yliopistopedagogiset opinnot. Lisäksi voidaan rinnastaa harkinnanvaraisesti osittain tai kokonaan myös muut pedagogiset opinnot, mikäli
ne laajuudeltaan ja sisällöltään muodostavat JYUPedaan verrattavan opintokokonaisuuden. Rinnastus voidaan tehdä opinnoista, joiden suorittamisesta on kulunut enintään 10 vuotta.

